钦定古今图书集成/理学汇编/文学典/第194卷 > 徐师曾诗体明辩 > 《五言古诗》
## 钦定古今图书集成/理学汇编/文学典/第194卷 > 徐师曾诗体明辩 > 《五言古诗》

按：宋严羽云：“《风》《雅》《颂》既亡，一变而为《离骚》，再变而为
西汉五言，三变而为歌行杂体，四变而为沈宋律诗。
然论者谓五言之原，生于《南风》，衍于五子之歌。逮汉
苏、李始以成篇，嗣是汪洋于汉、魏，汗漫于宋、晋，至陈、
隋而古调绝矣。唐初承前代之弊，幸有陈子昂起而
振之，遏贞观之微波，决开元之正派，于时李、杜、王、孟”
之徒，相继有作，元和以下，遗响复息。故今采汉、魏以
来古诗以类列之，断自韦应物、韩愈而止。至论其体，
则刘勰所云“五言流调，清丽居宗”者是也。他如《扶风
歌》《五君咏》《夏日叹》等篇，虽云五言，实为杂体，故兹不
载。